Tena Štivičić

**Tena Štivičić** (Zagreb, 5. rujna 1977.), hrvatska dramatičarka. Od 2003. živi i radi u Londonu.

## Biografija
Diplomirala je na Akademiji dramske umjetnosti u Zagrebu (odsjek: dramaturgija) 2001. godine. Magistrirala je na Goldsmiths Collegu u Londonu. Kao dramaturginja radila je na projektima u kazalištima GDK Gavella, GK Trešnja, Mala scena i Kazalištu Ulysses. Kao dramatičarka debitira 1999. dramom *Nemreš pobjeć od nedjelje* u režiji Tee Gjergjizi i izvedbi Zagrebačkog kazališta mladih. Drama je potom postavljena i u Mestnom gledališču u Sloveniji, u *Raum Dreiunddreisigu* u Švicarskoj, Ateljeu 212 u Srbiji, te 2010. godine u Ludens Teatru u Koprivnici. Izvedena je i kao radio-drama na hrvatskom, njemačkom i slovačkom radiju. 

Njezina najuspješnija drama jest *Fragile* izvedena u Hrvatskoj, Njemačkoj (više različitih produkcija), Sloveniji, Velikoj Britaniji, Turskoj i Austriji. Drama *Fragile* je u Londonu postavljena u prestižnom kazalištu Arcola Theatre, a u Ljubljani u Slovenskom mladinskom gledališču u režiji Matjaž Pograjca postavši hit predstava sa preko 30 festivalskih gostovanja u zemlji i inozemstvu te 8 osvojenih nagrada na raznim festivalima. Od nekoliko njemačkih produkcija teksta najuspješnija je bila ona premijerno izvedena 2011. godine u Staatstheater Stuttgart u režiji André Roesslera. Autorica je za dramu *Fragile* dobila brojne nagrade uključujući prestižnu *Europsku autorsku nagradu* i *Nagradu za inovativni tekst* na festivalu Heidelberger Stückemarkt. 

2007. praizvedena je njezina drama *Krijesnice* u režiji Janusza Kice i izvedbi Zagrebačkog kazališta mladih. Predstava je bila iznimno gledana, te praćena dobrim kritikama, a gostovala je i na prestižnom festivalu nove Europske drame u Wiesbadenu. U njoj je jednu od svojih posljednjih uloga odigrao legendarni hrvatski glumac Vanja Drach. Krijesnice su uskoro postavljene i u Srbiji (Atelje 212, Beograd, režija: Tanja Mandić Rigonat), Bugarskoj (Mladežki Teatar Nikolai Binev, Sofija) te u desetak produkcija u Njemačkoj od čega je prva bila u Hessisches Staatheater Wiesbaden u režiji Tobias Materna 2009. godine.

2009. po narudžbi ZKM-a piše dramu *Sedam dana u Zagrebu* za projekt *Orient Express* koji je okupio šest kazališta, članova Europske kazališne konvencije, te se izvodio na željezničkim postajama u nekoliko gradova regije. Unatoč osrednjim kritikama predstava je bila rado gledana prvenstveno zbog sjajne glumačke ekipe u kojoj su bili Jadranka Đokić, Ksenija Marinković, Frano Mašković, Sreten Mokrović i Nina Violić. Ista drama je kasnije postavljena i u Crnoj Gori. 

2011. praizvedena je njezina drama *Invisible* u režiji Douglas Rintoula i produkciji *Transport Theatre* iz Londona i *New Wolsey Theatre* iz Ipswicha. Ista drama je adaptirana u istoimeni film koji je režirao Danis Tanović.

2013. godine sudjeluje u međunarodnom koprodukcijskom projektu *Europa* za koji piše tekst zajedno sa uglednim dramskim piscima kao što su Lutz Hübner, Malgorzata Sikorska-Miszczuk i Steve Waters , a u koprodukciji uglednih kazališta kao što su *Repertoarno kazalište Birmingham* (Velika Britanija), *Državno kazalište Dresden* (Njemačka), *Poljsko kazalište Bydgoszcz* (Poljska) i Zagrebačko kazalište mladih (Hrvatska). Predstavu je režirao Janusz Kica.

Veliki uspjeh postiže 2014. godine praizvedbom drame *3 Winters* koju režira Howard Davies, jedan od najpoznatijih engleskih kazališnih redatelja, vlasnik čak 3 nagrade *Olivier* (najprestižnije britanske kazališne nagrade) u jednom od najvažnijih kazališta današnjice - londoskom National Theatre. To je jedan od najvećih uspjeha suvremene hrvatske drame u svijetu, te konačna afirmacija autorice na londonskoj kazališnoj sceni. 

Tena je kolumnistica časopisa *Zaposlena*. 2007. izdaje zbirku kolumni *Odbrojavanje* (Profil), a 2010. drugu zbirku kolumni *Vrag ne spava* (Profil). 2008. izdaje zbirku drama *Dvije i druge* (Profil).

Kao dramaturginja gotovo redovito surađuje sa redateljicom Lenkom Udovički i Kazalištem Ulysses.

## Stvaralaštvo
### Praizvedbe kazališnih drama
*1999. **Nemreš pobjeć od nedjelje**, režija: Tea Gjergjizi, ZKM, Zagreb
*2003. **Dvije**, režija: Snježana Banović, Atelje 212, Beograd
*2005. **[[Fragile (predstava)|Fragile]]**, režija: Matjaž Pograjc, Slovensko mladinsko gledališče, Ljubljana
*2007. **Krijesnice**, režija: Janusz Kica, ZKM, Zagreb
*2009. **Sedam dana u Zagrebu**, režija: Tijana Zinajić, ZKM/Orient Express Project, Zagreb
*2011. **Invisible**, režija: Douglas Rintoul, Transport Theatre, London/New Wolsey Theatre, Ipswich
*2013. **Europa**, režija: Janusz Kica, ZKM, Zagreb *(koprodukcija s kazalištima iz [[UK]], [[Njemačka|Njemačke]] i [[Poljska|Poljske]])*
*2014. **3 Winters**, režija: Howard Davies, Royal National Theatre, London
*2020. **Nježniji spol** *(dio omnibusa Monovid-19)*, režija: Anica Tomić, ZKM
*2020. **Wednesday** *(kratka drama)*, režija: Finn Den Hertog, *National Theatre of Scotland/BBC Scotland*
*2021. **64**, režija: Alisa Stojanović, Atelje 212, Beograd, Srbija
*2022. **Kabaret Kaspar**, režija: Marjan Nečak, SNG Ljubljana, Slovenija

### Praizvedbe drama za djecu

*2001. **Parsifal**, režija: Ivica Šimić, Mala scena, Zagreb
*2003. **Pssst**, režija: Željko Vukmirica, Kazalište Trešnja, Zagreb

### Scenariji za dugometražne filmove
*2003. **Svjetsko čudovište**, režija: Goran Rušinović

## Nagrade

*2000. **Marin Držić** (Ministarstvo kulture) za dramu **Nemreš pobjeć od nedjelje**
*2006. **Zlatni smijeh** (Dani satire Fadila Hadžića) za dramu **Fragile**
*2008. **Europska autorska nagrada** (Heidelrberg Stuckemarket) za **Fragile**
*2008. **Nagrada za inovativni dramski tekst** (Heidelrberg Stuckemarket) za **Fragile**
*2008. **Marul** (Marulićevi dani) za dramu **Krijesnice**
*2010. **Marul** (Marulićevi dani) za dramu **Fragile**
*2015. **Susan Smith Blackburn Prize**, (Smith College), za dramu "Tri zime".
*2015. **[[Teatar.hr Nagrada Publike]]**, u kategoriji Osoba godine.
*2016. **[[Red Danice hrvatske]]** s likom Marka Marulića (Republika Hrvatska) za posebne zasluge u kulturi. 
*2016. **[[Nagrada hrvatskog glumišta]]**, (HDDU) za dramu "Tri zime".
*2017. **Marul** (Marulićevi dani), za dramu "Tri zime".
*2022. **Marul** (Marulićevi dani), za dramu "64".

## Broj kazališnih produkcija u razdoblju od 1999. do 2010. godine

Tena Štivičić je uz Ivanu Sajko (koja broji oko 30 produkcija svojih tekstova u istom razdoblju) najizvođenijia hrvatska dramska autorica u prvom desetljeću trećeg tisućljeća. Miro Gavran sa oko 110 kazališnih produkcija u ovom razdoblju  drži prvo mjesto najizvođenijeg hrvatskog dramatičara. 

## Izvori

## Vanjske veze
*